Noan Christian Gauslaa

Noan Christian Gauslaa (født 11. oktober 1864, død 17. juli 1952) var stortingsmann, lokalpolitiker, skolestyrer, redaktør og forretningsmann fra Lillesand. Gauslaa var sønn av smed og skipsreder Nils Sørensen Gauslaa og svigersønn til skipsreder Ole Terjesen fra Lillesand.

Politiker 
Gauslaa satt på Stortinget i tre perioder i tidsrommet 1907–1918 for partiet Venstre, valgt inn for Sand krets i Nedenes amt. Han var det meste av tida medlem av næringskomite nr. 1. Han var i tillegg vararepresentant fra 1922 til 1933. Særlig i perioden 1928–1930 møtte han mye, og han var da medlem av utenriks- og konstitusjonskomiteen. Han var formann i Stortingets avholdsgruppe 1913–15.

Han var også ordfører i Risør i 1899 og i Lillesand fra 1908 til 1937.

Virke i skolen 
Gauslaa var utdannet lektor og jobbet som lærer ved Risør middelskole (1891–1898) før han ble bestyrer ved Askim middelskole i 1899 og senere bestyrer ved Lillesand kommunale høyere middelskole (1901–1935). Han hadde flere studieturer til England, og han var 1904–1908 styremedlem i Filologenes og Realistenes Landsforening.

Forretningsmann 
Gauslaa var også aktiv i flere styrer. Bl.a satt han som formann for Lillesand–Flaksvandbanen (fra 1902) og var formann i styret for Kokkenes bruk i Lillesand. 

Han var utgiver av Lillesandsposten fra 1902 og stod som ansvarlig redaktør til sin død.

Annet 
Noan Christian Gauslaa har en gate oppkalt etter seg på Kokkenes i Lillesand. 

Gauslaa var en av initiativtakerne til å reise en bauta over bondehøvdingen, Kristian Lofthus. Lofthusbautaen står på det sted man antok var tunet til Kristian Lofthus gård i Vestre Moland.

Arkivet 
Arkivmateriale etter Noan Christian Gauslaa befinner seg på KUBEN i Arendal. Arkivet inneholder korrespondanse og diverse arkivmateriale knyttet til Gauslaas rolle som stortingsmann, ordfører, forretningsmann og skolestyrer. Det finnes også privat korrespondanse i arkivmaterialet.

Referanser

Eksterne lenker 
 
 
  Han satte spor etter seg, Lillesandsposten, 2.10.2014 

Stortingsrepresentanter 1907–1909
Stortingsrepresentanter 1913–1915
Stortingsrepresentanter 1916–1918
Stortingsrepresentanter fra Venstre
Stortingsrepresentanter for Nedenes amt
Ordførere i Lillesand
Ordførere i Risør
Venstre-ordførere i Aust-Agder
Norske skolefolk
Norske redaktører
Personer fra Lillesand kommune
Privatarkiv fra Aust-Agder
Arkiv oppbevart ved KUBEN